PMIndiaData/PMIndiaSum huggingface dataset:
କାମ୍ବୋଡିଆ ପ୍ରଧାନମନ୍ତ୍ରୀଙ୍କ ଭାରତକୁ ସରକାରୀ ଗସ୍ତ ସମୟରେ ସ୍ଵାକ୍ଷରିତ ରାଜିନାମା ସମୂହ

କ୍ରମିକ ସଂଖ୍ୟା ରାଜିନାମା/ବୁଝାମଣା/ସନ୍ଧି ଏବଂ ବୁଝାମଣାର ଉଦ୍ଦେଶ୍ୟ ଭାରତ ଏବଂ କାମ୍ବୋଡିଆ ପକ୍ଷରୁ ରାଜିନାମା ଆଦାନ ପ୍ରଦାନ କରିଥିବା ମନ୍ତ୍ରୀ/ଅଧିକାରୀଙ୍କ ନାମ 1. 2018-2022 ଅବଧି ନିମନ୍ତେ କାମ୍ବୋଡିଆ ସହିତ ସାଂସ୍କୃତିକ ବିନିମୟ କାର୍ଯ୍ୟକ୍ରମ । ଭାରତ କାମ୍ବୋଡିଆ ମଧ୍ୟରେ ସାଂସ୍କୃତିକ ବିନିମୟ ଏବଂ ବନ୍ଧୁତ୍ଵପୂର୍ଣ୍ଣ ସମ୍ବନ୍ଧକୁ ଦୃଢୀଭୂତ କରିବା ହେଲା ଏହି କାର୍ଯ୍ୟକ୍ରମର ଉଦ୍ଦେଶ୍ୟ । ଭାରତ ପକ୍ଷରୁ: ଡଃ ମହେଶ ଶର୍ମା, ସଂସ୍କୃତି (ସ୍ଵାଧୀନ)ରାଷ୍ଟ୍ରମନ୍ତ୍ରୀ, ଭାରତ ସରକାରଙ୍କ ସଂସ୍କୃତି ମନ୍ତ୍ରଣାଳୟ କାମ୍ବୋଡିଆ ପକ୍ଷରୁ: ଶ୍ରୀମତୀ ଫୋଉରାଙ୍ଗ ସାକୋନା, କାମ୍ବୋଡିଆ ସରକାରଙ୍କ ସଂସ୍କୃତି ଓ ଚାରୁକଳା ମନ୍ତ୍ରୀ 2. ସ୍ତୁଙ୍ଗ ସ୍ଵ ହବ ଜଳସଂପଦ ବିକାଶ ପ୍ରକଳ୍ପ ପାଇଁ 36.92 ନିୟୁତ ଡଲାର ଋଣ ସହାୟତା ପ୍ରଦାନ ଉଦ୍ଦେଶ୍ୟରେ ଭାରତ ସରକାରଙ୍କ ରପ୍ତାନି-ଆମଦାନୀ ବ୍ୟାଙ୍କ ଏବଂ କାମ୍ବୋଡିଆ ସରକାରଙ୍କ ମଧ୍ୟରେ ଋଣ ରାଜିନାମା । ଭାରତ ପକ୍ଷରୁ: ଶ୍ରୀମତୀ ପ୍ରୀତି ସରନ, ସଚିବ (ପୂର୍ବ), ବୈଦେଶିକ ବ୍ୟାପାର ମନ୍ତ୍ରଣାଳୟ କାମ୍ବୋଡିଆ ପକ୍ଷରୁ: ମିଷ୍ଟର ଫାନ ଫାଲ୍ଲା, ରାଷ୍ଟ୍ର ଅନୁସଚିବ, କାମ୍ବୋଡିଆ ସରକାରଙ୍କ ଅର୍ଥ ଓ ଅର୍ଥନୈତିକ ମନ୍ତ୍ରଣାଳୟ 3. ଫୌଜଦାରୀ ମାମଲାରେ ପାରସ୍ପରିକ ଆଇନ ସହାୟତା । ଫୌଜଦାରୀ ପ୍ରସଙ୍ଗରେ ଆଇନ ସହାୟତା ଓ ସହଯୋଗ ଭିତ୍ତିରେ ଅପରାଧ ଅନୁସନ୍ଧାନ, ବିଚାର ତଥା ପ୍ରତିକାର ବ୍ୟବସ୍ଥାକୁ ସୁଦୃଢ କରିବା ଦିଗରେ ଏହି ବୁଝାମଣା ସହାୟକ ହେବ । ଭାରତ ପକ୍ଷରୁ: ଶ୍ରୀମତୀ ପ୍ରୀତି ସରନ, ସଚିବ (ପୂର୍ବ), ବୈଦେଶିକ ବ୍ୟାପାର ମନ୍ତ୍ରଣାଳୟ କାମ୍ବୋଡିଆ ପକ୍ଷରୁ: ମିଷ୍ଟର ସିଏଙ୍ଗ ଲାପ୍ରେସେ, କାମ୍ବୋଡିଆ ସରକାରଙ୍କ ଆଭ୍ୟନ୍ତରୀଣ ମନ୍ତ୍ରଣାଳୟ ଅନ୍ତର୍ଗତ ଅନ୍ତର୍ଦେଶୀୟ ଅପରାଧ ବିଭାଗ ପରାମର୍ଶଦାତା 4. ମାନବ ଚାଲାଣ ପ୍ରତିରୋଧ ସଂକ୍ରାନ୍ତ ସହଯୋଗ ବୁଝାମଣା । ମାନବ ଚାଲାଣ ପ୍ରତିରୋଧ, ଉଦ୍ଧାର ଓ ଦେଶାନ୍ତରଣ ସଂକ୍ରାନ୍ତ ଦ୍ଵିପାକ୍ଷୀକ ସହଯୋଗ ବୃଦ୍ଧି କରିବା ଏହାର ଉଦ୍ଦେଶ୍ୟ । ଭାରତ ପକ୍ଷରୁ: ଶ୍ରୀମତୀ ପ୍ରୀତି ସରନ, ସଚିବ (ପୂର୍ବ), ବୈଦେଶିକ ବ୍ୟାପାର ମନ୍ତ୍ରଣାଳୟ କାମ୍ବୋଡିଆ ପକ୍ଷରୁ: ଶ୍ରୀମତୀ ଚୌ ବୁନ ଏଙ୍ଗ, ରାଷ୍ଟ୍ର ସଚିବ, କାମ୍ବୋଡିଆ ସରକାରଙ୍କ ଆଭ୍ୟନ୍ତରୀଣ ମନ୍ତ୍ରଣାଳୟ (ମାନବ ଚାଲାଣ)
ପ୍ରଧାନମନ୍ତ୍ରୀଙ୍କୁ ସାକ୍ଷାତ କଲେ ‘ମିଶନ ଗଙ୍ଗା’ ଅଭିଯାତ୍ରୀ ଦଳ

ପବିତ୍ର ଗଙ୍ଗା ନଦୀର ସ୍ୱଚ୍ଛତା ଉପରେ ସଚେତନତା ସୃଷ୍ଟି ପାଇଁ ମିଶନ ଗଙ୍ଗା ଅଭିଯାନରେ ବାହାରିଥିବା 40 ସଦସ୍ୟବିଶିଷ୍ଟ ପର୍ବତାରୋହୀ ଦଳ ଆଜି (ଗୁରୁବାର) ନୂଆଦିଲ୍ଲୀଠାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ସହ ସାକ୍ଷାତ କରିଥିଲେ । ବିଶ୍ୱର ସବୁଠାରୁ ଉଚ୍ଚତମ ପର୍ବତ ଶୃଙ୍ଗ ମାଉଣ୍ଟ ଏଭରେଷ୍ଟରେ ପହଂଚିପାରିଥିବା ପ୍ରଥମ ଭାରତୀୟ ମହିଳା ବାଛେନ୍ଦ୍ରୀ ପାଲ ଏହାର ନେତୃତ୍ୱ ନେଇଛନ୍ତି । ଏହି ଅଭିଯାନର ସଦସ୍ୟମାନଙ୍କ ମଧ୍ୟରେ 8ଜଣ ମାଉଣ୍ଟ ଏଭରେଷ୍ଟ ଆରୋହଣକାରୀ ମଧ୍ୟ ସାମିଲ ହୋଇଛନ୍ତି । ଭାରତ ସରକାରଙ୍କ ନମାମି ଗଙ୍ଗେ ମିଶନରେ ଅନୁପ୍ରେରିତ ଓ ଉତ୍ସାହିତ ହୋଇ ଏହି ଅଭିଯାନକୁ ମିଶନ ଗଙ୍ଗା ନାମକରଣ କରାଯାଇଛି । ଏକ ମାସ ପର୍ଯ୍ୟନ୍ତ ଚାଲିବାକୁ ଥିବା ଏହି ଅଭିଯାନରେ ହରିଦ୍ୱାରରୁ ପାଟନା ପର୍ଯ୍ୟନ୍ତ ଦୂରତ୍ୱ ରିଭର ରାଫ୍ଟିଗ(River Rafting) ଜରିଆରେ ନିର୍ଦ୍ଧାରୀତ କରାଯିବ । ଏହି ସମୟ ମଧ୍ୟରେ ଅଭିଯାନ ଦଳ ବିଜନୋର, ନାରୋରା, ଫାରୁଖାବାଦ, କାନପୁର, ଏହ୍ଲାବାଦ, ବାରଣାସୀ ଏବଂ ବକ୍ସରରେ ରହିବେ । ଏହି ସବୁ ସ୍ଥାନମାନଙ୍କରେ ଅଭିଯାତ୍ରୀ ଦଳ ଲୋକମାନଙ୍କୁ ପବିତ୍ର ଗଙ୍ଗା ନଦୀ ସଫେଇ ପ୍ରତି ସଚେତନତା କରିବ ଏବଂ ସ୍ୱଚ୍ଛତା ଗତିବିଧିଗୁଡିକ ଜାରି ରହିବ । ପ୍ରଧାନମନ୍ତ୍ରୀ ଅଭିଯାତ୍ରୀ ଦଳର ସଦସ୍ୟମାନଙ୍କ ସହ ମତ ବିନିମୟ କରି ସେମାନଙ୍କ ଦ୍ୱାରା ନିଆଯାଉଥିବା ପଦକ୍ଷେପର ଭୂରି ଭୂରି ପ୍ରଶଂସା କରିଥିଲେ ଏବଂ ଗଙ୍ଗା ନଦୀର ସ୍ୱଚ୍ଛତା ଗୁରୁତ୍ୱ ଉପରେ ବର୍ଣ୍ଣନା କରିଥିଲେ । ସେ ଦଳର ସଦସ୍ୟମାନଙ୍କୁ ଅନୁରୋଧ କରିଥିଲେ ଯେ ସେମାନେ ସଚେତନତାର ବାର୍ତ୍ତା ନେଇ ଯେଉଁ ସହରଗୁଡିକ ଦେଇ ଯାତ୍ରା କରିବେ ସେଠାରେ ଖାସକରି ସ୍କୁଲ ପିଲାମାନଙ୍କ ସହ ନିଶ୍ଚିତ ଭାବେ ସାକ୍ଷାତ କରିବେ ।
ମୁମ୍ବାଇର ବାନ୍ଦ୍ରା-ୱର୍ଲି ସି ଲିଙ୍କରେ ଦୁର୍ଘଟଣା ହେତୁ ପ୍ରାଣ ହରାଇଥିବା ଲୋକଙ୍କ ଲାଗି ଦୁଃଖ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମୁମ୍ବାଇର ବାନ୍ଦ୍ରା-ୱର୍ଲି ସି ଲିଙ୍କରେ ଦୁର୍ଘଟଣା ହେତୁ ପ୍ରାଣ ହରାଇଥିବା ବ୍ୟକ୍ତିଙ୍କ ଲାଗି ଦୁଃଖ ପ୍ରକାଶ କରିଛନ୍ତି । ଆହତଙ୍କ ଶୀଘ୍ର ଆରୋଗ୍ୟ ପାଇଁ ପ୍ରଧାନମନ୍ତ୍ରୀ ମଧ୍ୟ ପ୍ରାର୍ଥନା କରିଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ଟୁଇଟ୍‍ କରିଛି; ମୁମ୍ବାଇର ବାନ୍ଦ୍ରା-ୱର୍ଲି ସି ଲିଙ୍କରେ ଦୁର୍ଘଟଣା ଯୋଗୁଁ ପ୍ରାଣ ହରାଇଥିବା ଲୋକଙ୍କ ପାଇଁ ଦୁଃଖିତ । ଶୋକସନ୍ତପ୍ତ ପରିବାରବର୍ଗଙ୍କୁ ସମବେଦନା । ମୁଁ ଆଶା କରୁଛି ଯେଉଁମାନେ ଆହତ ହୋଇଛନ୍ତି ସେମାନେ ଶୀଘ୍ର ସୁସ୍ଥ ହୋଇଯିବେ ।”
ପରିବେଶ କ୍ଷେତ୍ରରେ ସହଯୋଗ ଲାଗି ଭାରତ-ଫିନଲାଣ୍ଡ ବୁଝାମଣାକୁ କ୍ୟାବିନେଟ ଅନୁମୋଦନ

ପରିବେଶ କ୍ଷେତ୍ରରେ ସହଯୋଗ ଲାଗି ଭାରତ ଏବଂ ଫିନଲାଣ୍ଡ ମଧ୍ୟରେ ବୁଝାମଣା (ଏମଓୟୁ)କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ମଞ୍ଜୁର କରିଛନ୍ତି । ଏହି ଏମଓୟୁ ଫଳରେ ଉଭୟ ଦେଶ ମଧ୍ୟରେ ସମାନତା, ବିନିମୟ ଏବଂ ପାରସ୍ପରିକ ଳାଭ ଆଧାରରେ ପରିବେଶ ସୁରକ୍ଷା ଏବଂ ପ୍ରାକୃତିକ ସମ୍ବଳର ପରିଚାଳନା ଲାଗି ଦୀର୍ଘକାଳୀନ ସହଯୋଗ ଏବଂ ଘନିଷ୍ଠତାକୁ ପ୍ରୋତ୍ସାହନ ଦେବାରେ ସହାୟତା ମିଳିପାରିବ । ତେବେ ଏହା ଉଭୟ ଦେଶରେ ଲାଗୁ ଆଇନ ଏବଂ ଆଇନଗତ ବ୍ୟବସ୍ଥାକୁ ଆଖି ଆଗରେ ରଖି କାର୍ଯ୍ୟକାରୀ କରାଯିବ । ଆଶା କରାଯାଉଛି ଯେ ଏହି ଏମଓୟୁ ଜରିଆରେ ଉନ୍ନତ ପରିବେଶ ସୁରକ୍ଷା, ଉନ୍ନତ ସଂରକ୍ଷଣ, ଜଳବାୟୁ ପରିବର୍ତ୍ତନର ଉନ୍ନତ ପରିଚାଳନା ଏବଂ ବନ୍ୟଜୀବ ସୁରକ୍ଷା/ସଂରକ୍ଷଣ କ୍ଷେତ୍ରରେ ଆଧୁନିକ ପ୍ରଯୁକ୍ତି ଏବଂ ଉତ୍କୃଷ୍ଟ ପ୍ରଚଳନ ହାସଲ କରାଯାଇପାରିବ । ଏମଓୟୁରେ ସହଯୋଗର ନିମ୍ନଲିକ୍ଷିତ କ୍ଷେତ୍ର ସାମିଲ ରହିଛି 1. ବାୟୁ ଏବଂ ଜଳ ପ୍ରଦୂଷଣ ନିରାକରଣ ଏବଂ ବିଶୁଦ୍ଧକରଣ, ଦୂଷିତ ମୃତ୍ତିକାର ଉପଚାର 2. ବିପଜ୍ଜନକ ଆବର୍ଜନାକୁ ସାମିଲ କରି ବର୍ଜ୍ୟବସ୍ତୁ ପରିଚାଳନା ଏବଂ ବର୍ଜ୍ୟବସ୍ତୁରୁ ବିଦ୍ୟୁତ ଉତ୍ପାଦନ ପ୍ରଯୁକ୍ତି 3. ବୃତ୍ତାକାର ଅର୍ଥବ୍ୟବସ୍ଥାକୁ ପ୍ରୋତ୍ସାହନ, କମ କାର୍ବନ ବିଶିଷ୍ଟ ଉପାୟ ଏବଂ ଜଙ୍ଗଲ ସହିତ ପ୍ରାକୃତିକ ସମ୍ବଳର ନିରନ୍ତର ପରିଚାଳନା 4. ଜଳବାୟୁ ପରିବର୍ତ୍ତନ 5. ପରିବେଶ ଏବଂ ଜଙ୍ଗଲ ଅନୁଧ୍ୟାନ ତଥା ତଥ୍ୟ ପରିଚାଳନା 6. ସାମୁଦ୍ରିକ ଏବଂ ଉପକୂଳ ସମ୍ବଳର ସଂରକ୍ଷଣ 7. ମହାସାଗରୀୟ/ସାମୁଦ୍ରିକ ଦ୍ୱୀପର ସାମଗ୍ରୀକ ପରିଚାଳନା, ଏବଂ 8. ମିଳିତ ଭାବେ ନିଷ୍ପତ୍ତି ନିଆଯାଇଥିବା ଅନ୍ୟ କ୍ଷେତ୍ର
ଚେତି ଚାନ୍ଦ ଉପଲକ୍ଷେ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ଚେତି ଚାନ୍ଦ ଉପଲକ୍ଷେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଜନସାଧାରଣଙ୍କୁ ଅଭିନନ୍ଦନ ଜଣାଇଛନ୍ତି । “ଚେତି ଚାନ୍ଦର ପବିତ୍ର ଅବସରରେ ସିନ୍ଧି ସମ୍ପ୍ରଦାୟକୁ ମୋର ଅନେକ ଅନେକ ଶୁଭେଚ୍ଛା । ପ୍ରଭୁ ଝୁଲେଲାଲ ଆପଣମାନଙ୍କୁ ସବୁବେଳେ ଆଶୀର୍ବାଦ କରନ୍ତୁ ଏବଂ ଆପଣମାନଙ୍କ ପାଇଁ ଆଗାମୀ ବର୍ଷ ସୁଖ ସମୃଦ୍ଧିରେ ଭରିଯାଉ,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
ଜାତୀୟ ପ୍ରେସ ଦିବସରେ ସାମ୍ବାଦିକମାନଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ଜାତୀୟ ପ୍ରେସ ଦିବସ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସାମ୍ବାଦିକମାନଙ୍କୁ ଅଭିନନ୍ଦନ ଜଣାଇଛନ୍ତି । “ଜାତୀୟ ପ୍ରେସ ଦିବସ ଅବସରରେ ଗଣମାଧ୍ୟମର ସମସ୍ତ ବନ୍ଧୁମାନଙ୍କୁ ମୋର ଶୁଭେଚ୍ଛା । ଆମ ଗଣମାଧ୍ୟମ ବିଶେଷ କରି ଖବରଦାତା ଏବଂ କ୍ୟାମେରାମେନଙ୍କ କଠିନ ପରିଶ୍ରମକୁ ମୁଁ ପ୍ରଶଂସା କରୁଛି, ଯେଉଁମାନେ କି କ୍ଷେତ୍ରସ୍ଥଳରେ ଅବିଶ୍ରାନ୍ତ ଭାବେ କାର୍ଯ୍ୟ କରି ଖବର ସଂଗ୍ରହ କରିଥା’ନ୍ତି ଯାହାକି ଜାତୀୟ ଏବଂ ବୈଶ୍ୱିକ ତର୍କକୁ ଆକାର ପ୍ରଦାନ କରିଥାଏ । ନିର୍ବାକ ଜନସାଧାରଣଙ୍କୁ ସ୍ୱର ଉତ୍ତୋଳନର ସୁଯୋଗ ପ୍ରଦାନ କରୁଥିବା ଗଣମାଧ୍ୟମର ଭୂମିକା ପ୍ରଶଂସନୀୟ । ବିଗତ ତିନି ବର୍ଷ ଧରି ଗଣମାଧ୍ୟମ ‘ସ୍ୱଚ୍ଛ ଭାରତ ମିଶନ’କୁ ବଳ ଯୋଗାଇ ଆସିଛନ୍ତି ଏବଂ ଫଳପ୍ରଦ ଭାବେ ସ୍ୱଚ୍ଛତାର ବାର୍ତ୍ତାକୁ ପୁନଃ ପ୍ରସାରିତ କରିଛନ୍ତି । ଆଜିର ଦିନରେ ଏବଂ ସମୟରେ ସାମାଜିକ ଗଣମାଧ୍ୟମର ଅଭ୍ୟୁଦୟ ଏବଂ ମୋବାଇଲ ମାଧ୍ୟମରେ ଖବର ଗ୍ରହଣ କରାଯାଉଥିବାର ଆମେ ଦେଖୁଛେ । ମୁଁ ନିଶ୍ଚିତ ଯେ ଏହିପରି ପ୍ରଗତି ଗଣମାଧ୍ୟମର ପହଂଚକୁ ଆହୁରି ବିସ୍ତୃତ କରିବ ଏବଂ ଗଣମାଧ୍ୟମର ସ୍ଥାନକୁ ଆହୁରି ଗଣତାନ୍ତ୍ରିକ ଏବଂ ସହଭାଗିତା ସମ୍ପନ୍ନ କରିବ । ଏକ ମୁକ୍ତ ପ୍ରେସ ହେଇଛି ଏକ ଜୀବନ୍ତ ଗଣତନ୍ତ୍ରର ଆଧାରଶିଳା । ଗଣମାଧ୍ୟମର ସ୍ୱାଧୀନତା ଏବଂ ସମସ୍ତ ରୂପରେ ମତପ୍ରକାଶ କରିବାର ସ୍ୱାଧୀନତା ରକ୍ଷା କରିବାରେ ଆମେ ପୂର୍ଣ୍ଣ ସଂକଳ୍ପବଦ୍ଧ । 125 କୋଟି ଭାରତୀୟଙ୍କ ଦକ୍ଷତା, ସାମର୍ଥ୍ୟ ଏବଂ ସୃଜନାତ୍ମକ କାର୍ଯ୍ୟ ପ୍ରଦର୍ଶିତ କରିବାରେ ଆମ ଗଣମାଧ୍ୟମମାନଙ୍କର ସ୍ଥାନ ବହୁଳ ଭାବେ ବ୍ୟବହୃତ ହେଉ, ଏହା ମୁଁ ଆଶା କରୁଛି,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ସ୍ୱିଜରଲାଣ୍ଡକୁ ଟିକସ ସମ୍ବନ୍ଧୀୟ ସହାୟତା ଦେବା ଲାଗି ବିଚାରଯୋଗ୍ୟ ବିଷୟ (ଟିଓଆର)ରେ ସ୍ୱାକ୍ଷର ପ୍ରସ୍ତାବକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଭାରତ ଏବଂ ସ୍ୱିଜରଲାଣ୍ଡ (ଏହାର ନୂଆ ନାମ "ଇସ୍ୱାତିନୀ') ମଧ୍ୟରେ "ସୀମା ବିହୀନ ଟିକସ ନିରୀକ୍ଷକ କାର୍ଯ୍ୟକ୍ରମ' ଅଧୀନରେ ସ୍ୱିଜରଲାଣ୍ଡକୁ ଟିକସ ସମ୍ବନ୍ଧୀୟ ସହାୟତା ଦେବା ଲାଗି ନାମିତ ଭାରତୀୟ ବିଶେଷଜ୍ଞମାନଙ୍କ ସହଭାଗୀତା ସହ ଜଡ଼ିତ ବିଚାରଯୋଗ୍ୟ ବିଷୟ (ଟିଓଆର)ରେ ସ୍ୱାକ୍ଷର ପ୍ରସ୍ତାବକୁ ଅନୁମୋଦନ କରିଛନ୍ତି । ବିନ୍ଦୁୱାରୀ ବିବରଣୀ 1. "ସୀମାବିହୀନ ଟିକସ ନିରୀକ୍ଷକ (ଟିଆଇଡବ୍ଲ୍ୟୁବି) କାର୍ଯ୍ୟକ୍ରମ' ଅନ୍ତର୍ଗତ ଭାରତ ସରକାର ଏବଂ ଇସ୍ୱାତିନୀ ସାମ୍ରାଜ୍ୟର ସରକାରଙ୍କ ଦ୍ୱାରା ଜଣେ ଭାରତୀୟ ବିଶେଷଜ୍ଞଙ୍କୁ ପାରସ୍ପରିକ ରୂପରେ ଚୟନ କରାଯାଇଛି । 2. ବିଚାରଯୋଗ୍ୟ ବିଷୟ ଦ୍ୱାରା ଟିଆଇଡବ୍ଲ୍ୟୁସି କାର୍ଯ୍ୟକ୍ରମ ଅନ୍ତର୍ଗତ ଇସ୍ୱାତିନୀକୁ ଟିକସ ସମ୍ବନ୍ଧୀୟ ସହାୟତା ଦେବା ଲାଗି ନାମିତ ଭାରତୀୟ ବିଶେଷଜ୍ଞମାନଙ୍କ ସହଭାଗୀତା ସହ ଜଡ଼ିତ ସର୍ତ୍ତଗୁଡ଼ିକୁ ଔପଚାରିକ ରୂପ ଦିଆଯିବ । ପ୍ରମୁଖ ପ୍ରଭାବ : ଟିଆଇଡବ୍ଲୁବି କାର୍ଯ୍ୟକ୍ରମ ଅନ୍ତର୍ଗତ ଭାରତୀୟ ବିଶେଷଜ୍ଞମାନଙ୍କ ସହଭାଗୀତା ଫଳରେ ବିକାଶଶୀଳ ଦେଶଗୁଡ଼ିକରେ ଟିକସ ସମ୍ବନ୍ଧୀୟ ମାମଲାରେ କ୍ଷମତା ନିର୍ମାଣ କରିବାରେ ଭାରତ ଦ୍ୱାରା ସହଯୋଗ ପ୍ରଦାନକୁ ବେଶ ପ୍ରୋତ୍ସାହନ ମିଳିପାରିବ ।
ସିକ୍କିମ ଓ ଲଦାଖର ITBP ପରିଭ୍ରମଣକାରୀ ଛାତ୍ରଗୋଷ୍ଠୀ ସହ ପ୍ରଧାନମନ୍ତ୍ରୀଙ୍କ ମତ ବିନିମୟ

ଦେଶର ବିଭିନ୍ନ ଅଞ୍ଚଳ ଗସ୍ତ କରୁଥିବା ସିକ୍କିମ ଓ ଲାଦାଖର 53ଜଣ ITBP ପରିଭ୍ରମଣକାରୀ ଛାତ୍ର ଆଜି ନୂଆଦିଲ୍ଲୀଠାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ଭେଟିଛନ୍ତି । ପ୍ରଧାନମନ୍ତ୍ରୀଙ୍କ ସହ ଅନୌପଚାରିକ କଥାବାର୍ତ୍ତା ବେଳେ ITBP ଛାତ୍ରମାନେ ଏକ ସମୃଦ୍ଧ ଓ ଭ୍ରଷ୍ଟାଚାର ମୁକ୍ତ ଭାରତ ଗଠନ ସମ୍ପର୍କରେ ସେମାନଙ୍କର ଭବିଷ୍ୟଦୃଷ୍ଟି ଅବଗତ କରାଇଥିଲେ । ସେମାନଙ୍କ ସ୍ଵପ୍ନ ସାକାର କରିବା ଲାଗି ଆବଶ୍ୟକ ପ୍ରୟାସ କରିବାକୁ ପ୍ରଧାନମନ୍ତ୍ରୀ ପ୍ରେରଣା ଦେଇଥିଲେ । ଜୀବନକୁ ଅଧିକ କ୍ରିୟାଶୀଳ ଓ ଫଳଦାୟକ କରିବା ଲାଗି ସେମାନେ ଶାରୀରିକ ଓ ମାନସିକସ୍ତରରେ ସତେଜ ରହିବାକୁ ପ୍ରଧାନମନ୍ତ୍ରୀ ପରାମର୍ଶ ଦେଇଥିଲେ । ଏଥିଲାଗି ଯୋଗର ଭୂମିକା ସମ୍ପର୍କରେ ସେ ଛାତ୍ରମାନଙ୍କ ସହ ଆଲୋଚନା କରିଥିଲେ । ପ୍ରଧାନମନ୍ତ୍ରୀ ଜ୍ଞାନ ଆହରଣର ମହିମା ବିଷୟରେ ଗୁରୁତ୍ଵ ଦେଇଥିଲେ ଏବଂ କହିଥିଲେ ଯେ, ସବୁବେଳେ ଜଣେ ଅଧ୍ୟୟନକାରୀ ଛାତ୍ର ଭାବେ ନିଜକୁ ପରିଗଣିତ କରି ଆଗକୁ ବଢିବା ଆବଶ୍ୟକ । ପରିଭ୍ରମଣକାରୀ ଛାତ୍ରମାନେ ଆଲୋଚନା କାଳରେ ଡିଜିଟାଲ ଭାରତ ସମ୍ପର୍କରେ ଅଧିକ ଜାଣିବାକୁ ଚାହିଁଥିଲେ । ବେନଗଦୀ କାରବାର ସମ୍ପର୍କରେ ମଧ୍ୟ ଆଲୋଚନା ହୋଇଥିଲା । ପ୍ରଧାନମନ୍ତ୍ରୀ ପ୍ରତ୍ୟକ୍ଷ ଲାଭ ହସ୍ତାନ୍ତର କାର୍ଯ୍ୟକ୍ରମ ଦ୍ଵାରା ଲୋକେ କିଭଳି ଉପକୃତ ହେଉଛନ୍ତି ସେ ସମ୍ପର୍କରେ ବୁଝାଇଥିଲେ । ପ୍ରଧାନମନ୍ତ୍ରୀଙ୍କ ଦ୍ଵାରା ଲିଖିତ “Exam Warriors” ପୁସ୍ତକ ସମ୍ପର୍କରେ ଛାତ୍ରମାନେ ଉଲ୍ଲେଖ କରିଥିଲେ । ଏହି ଅବସରରେ ପ୍ରଧାନମନ୍ତ୍ରୀ ଚାପମୁକ୍ତ ଜୀବନ ବିତାଇବାକୁ ଛାତ୍ରମାନଙ୍କୁ ପରାମର୍ଶ ଦେଇଥିଲେ ।
ବାର୍ମେରଠାରେ ରାଜସ୍ଥାନ ତୈଳ ବିଶୋଧନାଗାର କାର୍ଯ୍ୟ ଶୁଭାରମ୍ଭ ସହ ଜନସମାବେଶକୁ ସମ୍ବୋଧିତ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ରାଜସ୍ଥାନର ବାର୍ମେର ଅଂଚଳର ପାଚପଦ୍ରାଠାରେ ନବନିର୍ମିତ ରାଜସ୍ଥାନ ତୈଳ ବିଶୋଧନାଗାର କାର୍ଯ୍ୟର ଶୁଭାରମ୍ଭ କରିବା ସହ ଏହି ଅବସରରେ ଆୟୋଜିତ ଏକ ବିଶାଳ ଜନ ସମାବେଶକୁ ସମ୍ବୋଧିତ କରିଥିଲେ । ସମାବେଶରେ ଉପସ୍ଥିତ ରାଜସ୍ଥାନ ମୁଖ୍ୟମନ୍ତ୍ରୀ ଶ୍ରୀମତୀ ବସୁନ୍ଧରା ରାଜେ ଏବଂ ପେଟ୍ରୋଲିୟମ ମନ୍ତ୍ରୀ ଶ୍ରୀ ଧର୍ମେନ୍ଦ୍ର ପ୍ରଧାନଙ୍କୁ ଅଭିନନ୍ଦନ ଜଣାଇ ପ୍ରଧାନମନ୍ତ୍ରୀ କହିଥିଲେ ଯେ କିଛିଦିନ ତଳେ ଭାରତ ଉତ୍ସାହ ଉଦ୍ଦୀପନାର ସହ ମକର ସଂକ୍ରାନ୍ତି ପାଳନ କରିଛି । ଏହି ପର୍ବ ସମୃଦ୍ଧିର ଅଗ୍ରବାହକ ବୋଲି ବର୍ଣ୍ଣନା କରି ପ୍ରଧାନମନ୍ତ୍ରୀ କହିଥିଲେ ଯେ ରାଜସ୍ଥାନ ଆସି ଏକ ନୂତନ ତୈଳ ବିଶୋଧନାଗାରକୁ ଉଦଘାଟନ କରିବା ତାଙ୍କ ପାଇଁ ଅତ୍ୟନ୍ତ ଆନନ୍ଦ ଓ ଗୌରବର ବିଷୟ । ଏହି ପ୍ରକଳ୍ପ ରାଜସ୍ଥାନ ତଥା ଦେଶବାସୀଙ୍କ ପାଇଁ ସୁଖ ଓ ସମୃଦ୍ଧି ଆଣିଦେବ । ଏବେ ଆମ ଦେଶବାସୀଙ୍କ ପାଇଁ ସଂକଳ୍ପରୁ ସିଦ୍ଧି ହାସଲ କରିବାର ସମୟ ଆସିଛି । ଆମେ ଆମର ଲକ୍ଷ୍ୟ ଓ ଆହ୍ୱାନ ଗୁଡିକୁ ଚିହ୍ନଟ କରି 2022 ସୁଦ୍ଧା ଏକ ନୂଆ ଭାରତ ଗଠନ ଦିଗରେ ଅଗ୍ରସର ହେବା । ଏହି ବର୍ଷ ଭାରତ ତାର ସ୍ୱାଧୀନତାର 75 ବର୍ଷ ପୂରଣ କରୁଥିବାରୁ ନୂଆ ଭାରତର ଲକ୍ଷ୍ୟ ହାସଲ କରିବାକୁ ପଡିବ ବୋଲି ପ୍ରଧାନମନ୍ତ୍ରୀ କହିଥିଲେ । ପ୍ରଧାନମନ୍ତ୍ରୀ ଏହି ଅବସରରେ ପ୍ରାକ୍ତନ ଉପରାଷ୍ଟ୍ରପତି ତଥା ପ୍ରାକ୍ତନ ମୁଖ୍ୟମନ୍ତ୍ରୀ ସ୍ୱର୍ଗତ ଭୈରୋଁ ସିଂହ ଶେଖାୱତଙ୍କ ଅବଦାନର ସ୍ମୃତିଚାରଣ କରିଥିଲେ । ରାଜସ୍ଥାନର ବିକାଶ ଓ ଆଧୂନିକୀକରଣ ଲାଗି ଶ୍ରୀ ଶେଖାୱତ ଅନେକ କାର୍ଯ୍ୟ କରିଛନ୍ତି ବୋଲି ସେ କହିଥିଲେ । ପୂର୍ବତନ କେନ୍ଦ୍ରମନ୍ତ୍ରୀ ଶ୍ରୀ ଯଶବନ୍ତ ସିଂହଙ୍କ ଆଶୁ ଆରୋଗ୍ୟ କାମନା କରି ପ୍ରଧାନମନ୍ତ୍ରୀ ତାଙ୍କ ଅବଦାନର ମଧ୍ୟ ସ୍ମୃତିଚାରଣ କରିଥିଲେ । ରାଜସ୍ଥାନରେ ମରୁଡି ପରିସ୍ଥିତି ଏବଂ ପ୍ରଭାବିତ ଲୋକମାନେ ସମ୍ମୁଖୀନ ହେଉଥିବା ସମସ୍ୟାକୁ ସମ୍ଭାଳିବା ଦିଗରେ ମୁଖ୍ୟମନ୍ତ୍ରୀ ବସୁନ୍ଧରା ରାଜେଙ୍କ ସରକାର ସଫଳତା ପୂର୍ବକ କାର୍ଯ୍ୟ କରିଥିବାରୁ ପ୍ରଧାନମନ୍ତ୍ରୀ ତାର ଉଚ୍ଚ ପ୍ରଶଂସା କରିଥିଲେ । ତାଙ୍କ ସରକାର କ୍ଷମତାକୁ ଆସିବା ପରେ ପ୍ରତିରକ୍ଷା ବାହିନୀର କର୍ମଚାରୀମାନଙ୍କୁ ଏକ ରେଙ୍କ- ଏକ ପେନସନ୍ ବାବଦରେ ଦେଇଥିବା ପ୍ରତିଶୃତିକୁ ପାଳନ କରିଛନ୍ତି । ଦେଶ ରକ୍ଷା କାର୍ଯ୍ୟରେ ନିୟୋଜିତ ଥିବା ପ୍ରତିରକ୍ଷା କର୍ମଚାରୀମାନଙ୍କ କଲ୍ୟାଣ ଦିଗରେ ସରକାର ଯାହା କିଛି କରିବାକୁ ପ୍ରସ୍ତୁତ ଅଛନ୍ତି । ପ୍ରଧାନମନ୍ତ୍ରୀ କହିଥିଲେ ଯେ ଜନଧନ ଯୋଜନା ଆରମ୍ଭ ଯୋଗୁଁ ଗରିବ ଲୋକେ ବ୍ୟାଙ୍କ ସେବାର ସୁବିଧା ପାଇ ପାରିଛନ୍ତି । ବର୍ତ୍ତମାନ ସୁଦ୍ଧା ଉଜ୍ଜ୍ୱଳା ଯୋଜନା ଅଧିନରେ ବିପିଏଲ ପରିବାରର ମହିଳାମାନଙ୍କୁ ମାଗଣାରେ ରନ୍ଧନ ଗ୍ୟାସ ସଂଯୋଗ ଦିଆଯାଉଛି । ଗ୍ରାମ୍ୟ ବିଦ୍ୟୁତକରଣ କ୍ଷେତ୍ରରେ ଏକ ମହତ୍ୱପୂର୍ଣ୍ଣ ପଦକ୍ଷେପ ସ୍ୱରୂପ ଦେଶର 18 ହଜାର ବିଜୁଳି ବିହୀନ ଗ୍ରାମ ମଧ୍ୟରୁ ଅଧିକାଂଶ ଗ୍ରାମକୁ ବିଜୁଳି ଯୋଗାଇ ଦିଆଯାଇଛି । ରାଜସ୍ଥାନର ଲୋକମାନଙ୍କ କଲ୍ୟାଣ ପାଇଁ ମୁଖ୍ୟମନ୍ତ୍ରୀ ବସୁନ୍ଧରା ରାଜେ ସରକାରଙ୍କ ପ୍ରତିବଦ୍ଧତାକୁ ପ୍ରଧାନମନ୍ତ୍ରୀ ପ୍ରଶଂସା କରିଥିଲେ ।
ଅଖିଳ ଭାରତ ଆର୍ୟୁବେଦ ସଂସ୍ଥାନକୁ ଲୋକାର୍ପିତ କଲେ ପ୍ରଧାନମନ୍ତ୍ରୀ

ଦେଶର ପ୍ରତି ଜିଲ୍ଲାରେ ଖୋଲିବ ଆୟୁର୍ବେଦ ଚିକିତ୍ସାଳୟ ସ୍ୱାସ୍ଥ୍ୟସେବା କ୍ଷେତ୍ରରେ 100 ପ୍ରତିଶତ ପ୍ରତ୍ୟକ୍ଷ ବିଦେଶୀ ପୁଞ୍ଜିନିବେଶକୁ ମଞ୍ଜୁରି ତିନି ବର୍ଷରେ ସ୍ୱଚ୍ଛତା ଅଭିଯାନରେ ନିର୍ମାଣ ହୋଇଛି 5 କୋଟି ଶୌଚାଳୟ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ନୂଆଦିଲ୍ଲୀଠାରେ ଅଖିଳ ଭାରତ ଆର୍ୟୁବେଦ ସଂସ୍ଥାନକୁ ରାଷ୍ଟ୍ର ଉଦ୍ଦେଶ୍ୟରେ ସମର୍ପିତ କରିଛନ୍ତି । ଏହି ଅବସରରେ ଉଦବୋଧନ ଦେଇ ପ୍ରଧାନମନ୍ତ୍ରୀ ସେଠାରେ ଉପସ୍ଥିତ ଜନସାଧାରଣଙ୍କୁ ଧନ୍ୱନ୍ତରୀ ଜୟନ୍ତୀକୁ ଆର୍ୟୁବେଦ ଦିବସ ଭାବେ ପାଳନ କରିବା ନିମନ୍ତେ ଅଭିନନ୍ଦନ ଜଣାଇଥିଲେ । ଅଖିଳ ଭାରତ ଆର୍ୟୁବେଦ ସଂସ୍ଥାନ ପ୍ରତିଷ୍ଠା ଲାଗି ସେ ଆୟୁଷ ମନ୍ତ୍ରଣାଳୟର କାର୍ଯ୍ୟକୁ ପ୍ରଶଂସା କରିଥିଲେ । ଇତିହାସ ଏବଂ ଐତିହ୍ୟକୁ ଗ୍ରହଣ ନକଲେ ରାଷ୍ଟ୍ରର ଉନ୍ନତି ହୋଇପାରିବ ନାହିଁ ବୋଲି ପ୍ରଧାନମନ୍ତ୍ରୀ ମତବ୍ୟକ୍ତ କରିଥିଲେ । ଯେଉଁ ରାଷ୍ଟ୍ରଗୁଡ଼ିକ ନିଜ ଐତିହ୍ୟକୁ ପଛରେ ପକାଇ ଦେଇଥାନ୍ତି, ସେମାନେ ନିଜ ପରିଚୟ ହଜାଇ ଦେଇଥା’ନ୍ତି ବୋଲି ପ୍ରଧାନମନ୍ତ୍ରୀ ଉଲ୍ଲେଖ କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଯେତେବେଳେ ଭାରତ ସ୍ୱାଧୀନତା ଲାଭ କରିନଥିଲା, ଏହାର ଜ୍ଞାନ, ଏହାର ପରମ୍ପରା, ଯୋଗ ଏବଂ ଆର୍ୟୁବେଦକୁ ହେୟଜ୍ଞାନ କରାଯାଉଥିଲା । ଏପରିକି ଏହା ଉପରେ ଭାରତବାସୀଙ୍କ ରହିଥିବା ବିଶ୍ୱାସକୁ ହ୍ରାସ କରିବା ଲାଗି ପ୍ରୟାସ ମଧ୍ୟ କରାଯାଉଥିଲା ବୋଲି ସେ ଉଲ୍ଲେଖ କରିଥିଲେ । ସେ କହିଥିଲେ ଯେ ଗତ ତିନି ବର୍ଷ ମଧ୍ୟରେ ପରିସ୍ଥିତି କେତେକାଂଶରେ ବଦଳିଛି; ଏବଂ ଆମ ଐତିହ୍ୟର ଶ୍ରେଷ୍ଠତ୍ୱ ପ୍ରତି ଲୋକମାନଙ୍କ ବିଶ୍ୱାସ ବୃଦ୍ଧି ପାଇଛି । ଆର୍ୟୁବେଦ ଦିବସ ଏବଂ ଯୋଗ ଦିବସରେ ଯେଭଳି ଭାବେ ଲୋକମାନେ ଏକତ୍ରିତ ହେଉଛନ୍ତି ସେଥିରେ ଆମ ଐତିହ୍ୟର ଗୌରବ ପ୍ରତିଫଳିତ ହେଉଛି ବୋଲି ସେ କହିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଆର୍ୟୁବେଦ କେବଳ ଏକ ଚିକିତ୍ସା ପଦ୍ଧତି ନୁହେଁ, ବରଂ ଏହା ଜନସ୍ୱାସ୍ଥ୍ୟ ଏବଂ ପରିବେଶ ସ୍ୱାସ୍ଥ୍ୟକୁ ମଧ୍ୟ ସୁରକ୍ଷା ଦେଇଥାଏ । ଏହି କାରଣରୁ ସରକାର ସାଧାରଣ ସ୍ୱାସ୍ଥ୍ୟସେବା ବ୍ୟବସ୍ଥାରେ ଆର୍ୟୁବେଦ, ଯୋଗ ଏବଂ ଅନ୍ୟ ଆୟୁଷ ବ୍ୟବସ୍ଥାକୁ ସମ୍ମିଳିତ କରିବାକୁ ଚାହୁଁଛନ୍ତି । ପ୍ରଧାନମନ୍ତ୍ରୀ କହିଥିଲେ ଯେ ଦେଶର ପ୍ରତିଟି ଜିଲ୍ଲାରେ ଗୋଟିଏ କରି ଆୟୁର୍ବେଦ ଚିକିତ୍ସାଳୟ ପ୍ରତିଷ୍ଠା କରିବା ଦିଗରେ ସରକାର କାର୍ଯ୍ୟ କରୁଛନ୍ତି । ସେ କହିଥିଲେ ଯେ ଦେଶରେ ଗତ ତିନି ବର୍ଷ ମଧ୍ୟରେ 65ରୁ ଅଧିକ ଆୟୁଷ ଡାକ୍ତରଖାନା ପ୍ରତିଷ୍ଠା କରାଯାଇସାରିଲାଣି । ପ୍ରଧାନମନ୍ତ୍ରୀ କହିଥିଲେ ଯେ ଚେରମୂଳି ଏବଂ ଔଷଧୀୟ ବୃକ୍ଷ ବିଶ୍ୱସ୍ତରରେ ଏକ ଗୁରୁତ୍ୱପୂର୍ଣ୍ଣ ଆୟର ଉତ୍ସ ହୋଇପାରିବ । ଭାରତ ଏ ଦିଗରେ ନିଜ ସାମର୍ଥ୍ୟର ଉପଯୋଗ କରିବା ଉଚିତ । ସେ କହିଥିଲେ ଯେ କେନ୍ଦ୍ର ସରକାର ସ୍ୱାସ୍ଥ୍ୟସେବା ବ୍ୟବସ୍ଥାରେ 100 ପ୍ରତିଶତ ପ୍ରତ୍ୟକ୍ଷ ବିଦେଶୀ ପୁଞ୍ଜିନିବେଶ (ଏଫଡିଆଇ)କୁ ମଞ୍ଜୁରି ଦେଇଛନ୍ତି । ପ୍ରଧାନମନ୍ତ୍ରୀ କହିଥିଲେ ଯେ ଗରିବ ଲୋକମାନଙ୍କୁ ସୁଲଭ ସ୍ୱାସ୍ଥ୍ୟସେବା ଯୋଗାଇ ଦେବା ପ୍ରତି ସରକାର ଗୁରୁତ୍ୱାରୋପ କରୁଛନ୍ତି । ସେ କହିଥିଲେ ଯେ ସରକାର ପ୍ରତିଷେଧକ ଚିକିତ୍ସା ଏବଂ ସୁଲଭ ତଥା ସମସ୍ତଙ୍କ ପାଇଁ ଗ୍ରହଣଯୋଗ୍ୟ ସ୍ୱାସ୍ଥ୍ୟସେବାର ବିକାଶ ପ୍ରତି ଗୁରୁତ୍ୱ ଦେଉଛନ୍ତି । ସେ କହିଥିଲେ ଯେ ପ୍ରତିଷେଧକ ଚିକିତ୍ସାର ଏକ ସହଜ ମାର୍ଗ ହେଉଛି ସ୍ୱଚ୍ଛତା । ସେ କହିଥିଲେ ଯେ କେନ୍ଦ୍ର ସରକାର ଗତ ତିନି ବର୍ଷ ମଧ୍ୟରେ ସ୍ୱଚ୍ଛତା ଅଭିଯାନ ଜରିଆରେ 5 କୋଟି ଶୌଚାଳୟ ନିର୍ମାଣ କରିଛନ୍ତି । ପ୍ରଧାନମନ୍ତ୍ରୀ କହିଥିଲେ ଯେ ଲୋକମାନଙ୍କୁ ଉତ୍ତମ ସ୍ୱାସ୍ଥ୍ୟସେବା ଯୋଗାଇ ଦେବା ଲାଗି ନୂଆ ଏମ୍ସଗୁଡ଼ିକ ପ୍ରତିଷ୍ଠା କରାଯାଇଛି । ଷ୍ଟେଂଟ ଏବଂ ଆଣ୍ଠୁ ପ୍ରତିରୋପଣର କ୍ୟାପିଂ ମୂଲ୍ୟ ହ୍ରାସ ଏବଂ ଶସ୍ତାରେ ଔଷଧ ଯୋଗାଇ ଦେବା ଲାଗି ଜନୌଷଧି କେନ୍ଦ୍ର ପ୍ରତିଷ୍ଠା ଭଳି ପଦକ୍ଷେପ ସମ୍ପର୍କରେ ସେ ଉଲ୍ଲେଖ କରିଥିଲେ ।
ପ୍ରଧାନମନ୍ତ୍ରୀ ଜାତୀୟ ରିଲିଫ ପାଣ୍ଠିକୁ 8.5 କୋଟି ଟଙ୍କାର ଚେକ ପ୍ରଦାନ କଲେ ଡିଜି, ଆଇଟିବିପି

ଇଣ୍ଡୋ ତିବ୍ବତୀୟ ସୀମା ପୁଲିସ ବଳ (ଆଇଟିବିପି)ର ମହାନିର୍ଦ୍ଦେଶକ ଶ୍ରୀ ଆର.କେ ପଚନନ୍ଦା ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ଭେଟି ପ୍ରଧାନମନ୍ତ୍ରୀ ରିଲିଫ ପାଣ୍ଠିକୁ 8.5 କୋଟି ଟଙ୍କାର ଏକ ଚେକ ପ୍ରଦାନ କରିଛନ୍ତି । ଆଇଟିବିପି ଯବାନମାନଙ୍କ ବଦାନ୍ୟତାରେ ଏହି ରାଶି ଏକାଠି କରାଯାଇଛି ।
ପ୍ରଧାନମନ୍ତ୍ରୀଙ୍କୁ ଭେଟିଲେ ଫ୍ରାନ୍ସର ୟୁରୋପ ଏବଂ ବୈଦେଶିକ ବ୍ୟାପାର ମନ୍ତ୍ରୀ

ଫ୍ରାନ୍ସର ୟୁରୋପ ଏବଂ ବୈଦେଶିକ ବ୍ୟାପାର ମନ୍ତ୍ରୀ ଜାଁ-ୟେସ ଲି ଦ୍ରାଏନ ଆଜି ନୂଆଦିଲ୍ଲୀଠାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ଭେଟିଛନ୍ତି । ଜୁନ 2017ରେ ପ୍ରଧାନମନ୍ତ୍ରୀଙ୍କ ଫ୍ରାନ୍ସ ଗସ୍ତ ପରଠାରୁ ଦୁଇ ଦେଶର ଦ୍ୱିପାକ୍ଷିକ ସମ୍ପର୍କରେ ହୋଇଥିବା ସାମ୍ପ୍ରତିକ ଅଗ୍ରଗତି ନେଇ ସେ ପ୍ରଧାନମନ୍ତ୍ରୀଙ୍କୁ ସୂଚନା ଦେଇଥିଲେ । ପୂର୍ବରୁ ଫ୍ରାନ୍ସର ପ୍ରତିରକ୍ଷା ମନ୍ତ୍ରୀ ଭାବେ ଏବଂ ବର୍ତ୍ତମାନର ଭୂମିକାରେ ଭାରତ-ଫ୍ରାନ୍ସ ସମ୍ପର୍କ ନିବିଡ଼ ହେବାରେ ମିଃ. ଲି ଦ୍ରାଏନଙ୍କ ଯୋଗଦାନକୁ ପ୍ରଧାନମନ୍ତ୍ରୀ ପ୍ରଶଂସା କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଭାରତ-ଫ୍ରାନ୍ସ ରଣନୈତିକ ଭାଗିଦାରୀର ଗୁରୁତ୍ୱ କେବଳ ଦ୍ୱିପାକ୍ଷିକ ପରିଦୃଶ୍ୟରେ ସୀମିତ ରହିନାହିଁ, ବରଂ ଏହା କ୍ଷେତ୍ରୀୟ ତଥା ବୈଶ୍ୱିକ ପରିଦୃଶ୍ୟରେ ଶାନ୍ତି ଏବଂ ସ୍ଥିରତା ଆଣିବା ଦିଗରେ ମିଳିତ ଶକ୍ତି ଭାବେ କାର୍ଯ୍ୟ କରୁଛି । ପ୍ରଧାନମନ୍ତ୍ରୀ ଆହୁରି ମଧ୍ୟ କହିଛନ୍ତି ଯେ ଯଥାଶୀଘ୍ର ସମ୍ଭବ ସେ ଭାରତରେ ରାଷ୍ଟ୍ରପତି ମାକରୋଂଙ୍କୁ ସ୍ୱାଗତ ଜଣାଇବା ଲାଗି ଆଗ୍ରହର ସହ ଚାହିଁ ରହିଛନ୍ତି ।
ପ୍ରଧାନମନ୍ତ୍ରୀ ସେପ୍ଟେମ୍ବର 17-18ରେ ବାରାଣସୀ ଗସ୍ତରେ ଯିବେ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତା ସେପ୍ଟେମ୍ବର 17-18, 2018 ରେ ନିଜ ସଂସଦୀୟ ନିର୍ବାଚନ କ୍ଷେତ୍ର ବାରାଣସୀ ଗସ୍ତରେ ଯିବେ । ପ୍ରଧାନମନ୍ତ୍ରୀ ପ୍ରଥମେ ବାରାଣସୀରେ ସେପ୍ଟେମ୍ବର 17 ଅପରାହ୍ନରେ ପହଂଚିବେ । ସେଠାରୁ ନରୁର ଗ୍ରାମକୁ ଯାଇ ଅଣ-ଲାଭକାରୀ ସ୍ଵେଚ୍ଛାସେବୀ ସଂଗଠନ ‘ରୁମ-ଟୁ ରିଡ’ ସହାୟତାରେ ଚାଲିଥିବା ଏକ ପ୍ରାଥମିକ ବିଦ୍ୟାଳୟର ଛାତ୍ରଛାତ୍ରୀମାନଙ୍କ ସହ ମତ ବିନିମୟ କରିବେ । ପରେ ପରେ ଡିଏଲଡବ୍ଲୁ ପରିସରରେ ପ୍ରଧାନମନ୍ତ୍ରୀ କାଶୀ ବିଦ୍ୟାପୀଠର ଛାତ୍ର ଏବଂ ସେମାନଙ୍କ ଦ୍ୱାରା ସହାୟତା ପ୍ରାପ୍ତ ପିଲାମାନଙ୍କ ସହ ସାକ୍ଷାତ କରିବେ । ପ୍ରଧାନମନ୍ତ୍ରୀ ସେପ୍ଟେମ୍ବର18 ରେ ବନାରସ ହିନ୍ଦୁ ବିଶ୍ୱବିଦ୍ୟାଳୟର ଏମପିଥିଏଟରଠାରେ ମୋଟ 500 କୋଟି ଟଙ୍କାର ବିଭିନ୍ନ ବିକାଶ ପ୍ରକଳ୍ପର ଭିତ୍ତିପ୍ରସ୍ତର ସ୍ଥାପନ ଓ ଉଦଘାଟନ କରିବେ । ଉଦଘାଟନ ହେବାକୁ ଥିବା ପ୍ରକଳ୍ପ ମଧ୍ୟରେ ରହିଛି – ପୁରୁଣା କାଶୀ ପାଇଁ ସମନ୍ୱିତ ଶକ୍ତି ବିକାଶ ଯୋଜନା (Integrated Power Development Scheme), ବନାରସ ହିନ୍ଦୁ ବିଶ୍ୱବିଦ୍ୟାଳୟର ଅଟଳ ନବୋନ୍ମେଷ କେନ୍ଦ୍ର । ପ୍ରଧାନମନ୍ତ୍ରୀଙ୍କ ଦ୍ଵାରା ବନାରସ ହିନ୍ଦୁ ବିଶ୍ୱବିଦ୍ୟାଳୟରେ ଆଞ୍ଚଳିକ ଚକ୍ଷୁ ଚିକିତ୍ସା କେନ୍ଦ୍ରର ଆଧାରଶିଳା ସ୍ଥାପନ କାର୍ଯ୍ୟକ୍ରମ ରହିଛି । ଏହି ଅବସରରେ ପ୍ରଧାନମନ୍ତ୍ରୀ ଏକ ଜନସଭାକୁ ମଧ୍ୟ ସମ୍ବୋଧିତ କରିବେ ।
ଗୁଜରାଟର ଅହମ୍ମଦାବାଦଠାରେ ବିଭିନ୍ନ ଉନ୍ନୟନ ପ୍ରକଳ୍ପର ଶୁଭାରମ୍ଭ କଲେ ପ୍ରଧାନମନ୍ତ୍ରୀ;

ନୂଆ ସିଭିଲ ହସପିଟାଲ ଓ ନୂଆ କ୍ୟାନସର ହସପିଟାଲ ଉଦ୍ଘାଟିତ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଅହମ୍ମଦାବାଦ ଗସ୍ତ କରି ବିଭିନ୍ନ ବିକାଶ ପ୍ରକଳ୍ପର ଶୁଭାରମ୍ଭ କରିଛନ୍ତି । ଅହମ୍ମଦାବାଦର ଭସ୍ତ୍ରଲ ଗମ ମେଟ୍ରୋ ଷ୍ଟେସନ ଠାରେ ପ୍ରଧାନମନ୍ତ୍ରୀ ଅହମ୍ମଦାବାଦ ମେଟ୍ରୋ ସେବାର ପ୍ରଥମ ପର୍ଯ୍ୟାୟକୁ ଉଦଘାଟନ କରିଥିଲେ । ଅହମ୍ମଦାବାଦ ମେଟ୍ରୋର ଦ୍ୱିତୀୟ ପର୍ଯ୍ୟାୟ ଲାଗି ସେ ଆଧାରଶିଳା ରଖିଥିଲେ । ଏହି ଅବସରରେ ସେ ସ୍ୱଦେଶୀ ଜ୍ଞାନକୌଶଳରେ ବିକଶିତ ପଇଠ ପ୍ରଣାଳୀ ଏବଂ ସ୍ୱୟଂଚାଳିତ ଭଡ଼ା ସଂଗ୍ରହ ପ୍ରଣାଳୀକୁ ମଧ୍ୟ ଲୋକାର୍ପଣ କରିଥିଲେ । ଏହି ପ୍ରଣାଳୀ ‘ଏକ ରାଷ୍ଟ୍ର, ଏକ କାର୍ଡ’ ବ୍ୟବସ୍ଥା ଉପରେ ଆଧାରିତ । ଏହାପରେ ପ୍ରଧାନମନ୍ତ୍ରୀ ମେଟ୍ରୋ ଟ୍ରେନକୁ ସବୁଜ ପତାକା ଦେଖାଇଥିଲେ ଏବଂ ମେଟ୍ରୋ ଟ୍ରେନରେ ଯାତ୍ରା ମଧ୍ୟ କରିଥିଲେ । ପ୍ରଧାନମନ୍ତ୍ରୀ ଶ୍ରୀ ମୋଦୀ ଅହମ୍ମଦାବାଦରେ 1200 ଶଯ୍ୟା ବିଶିଷ୍ଟ ନୂଆ ସିଭିଲ ହସପିଟାଲ, ନୂଆ କ୍ୟାନସର ହସପିଟାଲ, ଦନ୍ତ ଏବଂ ନେତ୍ର ଚିକିତ୍ସାଳୟକୁ ମଧ୍ୟ ଉଦଘାଟନ କରିଥିଲେ । ସେ ଦହୋଦ ରେଳବାଇ ୱାର୍କସପ ଏବଂ ପାଟନ ବିନ୍ଦି ରେଳ ଲାଇନକୁ ରାଷ୍ଟ୍ର ଉଦ୍ଦେଶ୍ୟରେ ସମର୍ପିତ କରିଥିଲେ । ଲୋଥଲ ମେରିଟାଇ ମ୍ୟୁଜିୟମ ପାଇଁ ମଧ୍ୟ ଶିଳାନ୍ୟାସ କରିଥିଲେ । ବିଜେ ମେଡ଼ିକାଲ କଲେଜ ଗ୍ରାଉଣ୍ଡରେ ଆୟୋଜିତ ଜନସଭାକୁ ସମ୍ବୋଧିତ କରି ପ୍ରଧାନମନ୍ତ୍ରୀ କହିଥିଲେ ଯେ ଏହା ଏକ ଐତିହାସିକ ଦିନ କାରଣ ଅହମ୍ମଦାବାଦ ମେଟ୍ରୋର ସ୍ୱପ୍ନ ପୂରଣ ହୋଇଛି । ସେ କହିଥିଲେ ଯେ ମେଟ୍ରୋ ଅହମ୍ମଦାବାଦର ଲୋକମାନଙ୍କୁ ଏକ ଆରାମଦାୟକ ଏବଂ ପରିବେଶ ଅନୁକୂଳ ଯାତାୟାତ ସୁବିଧା ପ୍ରଦାନ କରିବ । ଅହମ୍ମଦାବାଦର ଲୋକମାନଙ୍କୁ ଏକ ଆରାମଦାୟକ ଏବଂ ପରିବେଶ ଅନୁକୂଳ ଯାତାୟାତର ସୁବିଧା ମିଳିବ । 2014 ପୂର୍ବରୁ ଦେଶରେ 250 କିଲୋମିଟର ଲାଇନରେ ମେଟ୍ରୋ ଚଳାଚଳ ହେଉଥିଲା । ଆଜି ଏହା ବୃଦ୍ଧି ପାଇ 655 କିଲୋମିଟର ହୋଇଯାଇଛି ବୋଲି ପ୍ରଧାନମନ୍ତ୍ରୀ କହିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଆଜି କମନ ମୋବିଲିଟି କାର୍ଡର ଉନ୍ମୋଚନ ହେବା ପରେ ସାରା ଦେଶରେ ଯାତ୍ରା ଲାଗି ବିଭିନ୍ନ ପ୍ରକାରର କାର୍ଡ ଉପଯୋଗ କରିବାର ଆବଶ୍ୟକତା ରହିବ ନାହିଁ । ଏହି କାର୍ଡ ଯାତ୍ରା ନିମନ୍ତେ ‘ଏକ ରାଷ୍ଟ୍ର, ଏକ କାର୍ଡ’ର ଉପଯୋଗିତାକୁ ସୁନିଶ୍ଚିତ କରିବ । ସେ କହିଥିଲେ ଯେ ଏହି କାର୍ଡ ସ୍ୱଦେଶୀ ଭାବେ ହିଁ ବିକଶିତ ହୋଇଛି । ପୂର୍ବରୁ ଏପରି କାର୍ଡ ନିର୍ମାଣ ଲାଗି ବିଦେଶ ଉପରେ କରିବାକୁ ପଡ଼ୁଥିବା ନିର୍ଭରଶୀଳତା ହ୍ରାସ ପାଇବ । ଭାରତ ବିଶ୍ୱର ହାତଗଣତି ଦେଶମଧ୍ୟରେ ସାମିଲ ହୋଇଯାଇଛି, ଯେଉଁଠି ଯାତ୍ରା ନିମନ୍ତେ “ଏକ ରାଷ୍ଟ୍ର ଏକ କାର୍ଡ” ସୁବିଧା ହୋଇଛି । ପ୍ରଧାନମନ୍ତ୍ରୀ କେନ୍ଦ୍ର ଏବଂ ରାଜ୍ୟ ସରକାରଙ୍କ ଦ୍ୱାରା ଗୁଜରାଟର ବିକାଶ ଲାଗି ନିଆଯାଇଥିବା ପଦକ୍ଷେପ ବିଷୟରେ ଆଲୋକପାତ କରିଥିଲେ । ଜଳ ଯୋଗାଣ ଯୋଜନା, ସମସ୍ତଙ୍କ ପାଇଁ ବିଦ୍ୟୁତ ସଂଯୋଗ, ଭିତ୍ତିଭୂମି ବିକାଶ, ସମସ୍ତଙ୍କ ପାଇଁ ବାସଗୃହ ଓ ଗରିବ ଓ ଆଦିବାସୀ ସମ୍ପ୍ରଦାୟଙ୍କ କଲ୍ୟାଣ ପାଇଁ ଲାଗିୁ ଯୋଜନା ବିଷୟରେ ସେ ଉଲ୍ଲେଖ କରିଥିଲେ । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିଥିଲେ ଯେ ଲୋଥମ ମେରିଟାଇମ ହେରିଟେଜ କମ୍ପ୍ଲେକ୍ସର ନିର୍ମାଣ ହେବା ପରେ ଏହି ସଂଗ୍ରହାଳୟ ଭାରତର ପ୍ରାଚୀନ ସାମୁଦ୍ରିକ ଶକ୍ତିକୁ ଦର୍ଶାଇବ । ସେ କହିଥିଲେ ଯେ ସଂଗ୍ରହାଳୟରେ ବିଶ୍ୱସ୍ତରର ସୁବିଧା ରହିବ ଏବଂ ଏଥିରେ ରାଜ୍ୟର ପର୍ଯ୍ୟଟନ କ୍ଷମତା ବୃଦ୍ଧି ପାଇବ । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିଥିଲେ ଯେ ସ୍ୱାସ୍ଥ୍ୟ, ସରକାରଙ୍କ ପ୍ରାଥମିକତା । ସରକାର ସାରା ଦେଶରେ ସ୍ୱାସ୍ଥ୍ୟ ଯତ୍ନ ଭିତ୍ତିଭୂମିର ନିର୍ମାଣ କରୁଛନ୍ତି । ଏହାର ଅନ୍ତର୍ଗତ ଆରୋଗ୍ୟ କେନ୍ଦ୍ର ଠାରୁ ଆରମ୍ଭ କରି ମେଡ଼ିକାଲ କଲେଜ ପର୍ଯ୍ୟନ୍ତ ନିର୍ମାଣ କରାଯାଉଛି । ସେ କହିଥିଲେ ଯେ ପ୍ରସ୍ତୁତ ହେବା ପରେ ମେଡ଼ିସିଟି 10 ହଜାର ରୋଗୀଙ୍କୁ ଚିକିତ୍ସା ସୁବିଧା ଦେବାରେ ସହାୟକ ହେବ । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିଥିଲେ ଯେ ସରକାର ଭ୍ରଷ୍ଟାଚାରଠାରୁ ଆରମ୍ଭ କରି ଆତଙ୍କବାଦ ଭଳି ବିପଦ ସହ ଲଢ଼ିବା ନିମନ୍ତେ ପ୍ରତିବଦ୍ଧ । ସେ ଲୋକମାନଙ୍କୁ ଆଶ୍ୱାସନା ଦେଇ କହିଥିଲେ ଯେ ରାଷ୍ଟ୍ରର ସ୍ୱାର୍ଥ ବିରୋଧରେ କାମ କରୁଥିବା ଲୋକମାନଙ୍କ ବିରୋଧରେ କଠୋର କାର୍ଯ୍ୟାନୁଷ୍ଠାନ ଗ୍ରହଣ କରାଯିବ । ଜାତୀୟ ସୁରକ୍ଷା ପ୍ରସଙ୍ଗରେ ଭୋଟ ବ୍ୟାଙ୍କ ରାଜନୀତି ନକରିବା ଲାଗି ସେ ବିରୋଧୀ ଦଳଗୁଡ଼ିକୁ ଆହ୍ୱାନ କରିଥିଲେ । ଏପରି କାର୍ଯ୍ୟ ଦ୍ୱାରା ସେନାବାହିନୀର ମନୋବଳ ହ୍ରାସ ପାଇବ ଏବଂ ଆମର ଶତ୍ରୁମାନେ ଦୃଢ଼ ହେବେ ।
•	‘ଆଇକ୍ରିଏଟ୍’ ରାଷ୍ଟ୍ରକୁ ସମର୍ପିତ କଲେ ପ୍ରଧାନମନ୍ତ୍ରୀ ମୋଦୀ ଓ ଇସ୍ରାଏଲ ପ୍ରଧାନମନ୍ତ୍ରୀ ନେତାନ୍ୟାହୁ

ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ଓ ଇସ୍ରାଏଲ ପ୍ରଧାନମନ୍ତ୍ରୀ ବେଞ୍ଜାମିନ୍ ନେତାନ୍ୟାହୁ ଆଜି ଅହମ୍ମଦାବାଦ ଉପକଣ୍ଠ ଅଚଂଳରେ ‘ଆଇକ୍ରିଏଟ’ ସୁବିଧା ରାଷ୍ଟ୍ରକୁ ସମର୍ପିତ କରିଛନ୍ତି । ଆଇକ୍ରିଏଟ୍ ଏକ ସ୍ୱତନ୍ତ୍ର କେନ୍ଦ୍ର, ଯାହାର ଉଦ୍ଦେଶ୍ୟ – ଖାଦ୍ୟ ସୁରକ୍ଷା, ଜଳ, ଯୋଗାଯୋଗ, ସାଇବର ସୁରକ୍ଷା, ଆଇଟି ଓ ଇଲେକ୍ଟ୍ରୋନିକ୍ସ, ଶକ୍ତି, ବାୟୋ-ମେଡିକାଲ ଉପକରଣ ଓ ଯନ୍ତ୍ରାଂଶ ଆଦି ଭଳି ପ୍ରମୁଖ ପ୍ରସଙ୍ଗରେ କାର୍ଯ୍ୟ ନିମନ୍ତେ ସୃଜନଶୀଳତା, ନବସୃଜନ, ଇଞ୍ଜିନିୟରିଂ, ଉତ୍ପାଦ ଡିଜାଇନ୍ ଓ ବିକାଶଶୀଳ ପ୍ରଯୁକ୍ତିବିଦ୍ୟା ମାଧ୍ୟମରେ ଉଦ୍ୟୋଗୀଙ୍କୁ ପ୍ରୋତ୍ସାହିତ କରିବା । ଗୁଣାତ୍ମକ ଉଦ୍ୟୋଗୀ ସୃଷ୍ଟି କରିବା ପାଇଁ ଭାରତରେ ଏକ ଉନ୍ନତ ବାତାବରଣ ବିକଶିତ କରିବା ହେଉଛି ଆଇକ୍ରିଏଟର ପ୍ରମୁଖ ଉଦ୍ଦେଶ୍ୟ । ଦୁଇ ନେତା ବିଭିନ୍ନ ଷ୍ଟଲ୍ କୁ ଯାଇ ବିବିଧ କ୍ଷେତ୍ରରେ ପ୍ରମୁଖ ପ୍ରଯୁକ୍ତବିଦ୍ୟା ଓ ନବସୃଜନ କ୍ଷେତ୍ରକୁ ଦେଖିଥିଲେ । ସେଠାରେ ଉପସ୍ଥିତି ଜନସମୂହକୁ ସମ୍ବୋଧନ କରି ପ୍ରଧାନମନ୍ତ୍ରୀ କହିଥିଲେ ଯେ ଭାରତ ଓ ଇସ୍ରାଏଲର ଲୋକଙ୍କୁ ପରସ୍ପରର ନିକଟତର କରାଇବାରେ ନବସୃଜନର ପ୍ରମୁଖ ଭୂମିକା ରହିଛି । ସମଗ୍ର ବିଶ୍ୱରେ ଇସ୍ରାଏଲର ପ୍ରଯୁକ୍ତି କୌଶଳ ଓ ସୃଜନଶୀଳତାର ଖାସ୍ ପ୍ରସିଦ୍ଧି ରହିଛି । ସେ କହିଛନ୍ତି ଯେ ଭାରତର ଯୁବବର୍ଗଙ୍କ ମଧ୍ୟରେ ଜୋସ୍ ଓ ଉତ୍ସାହ ରହିଛି । ଯୁବବର୍ଗଙ୍କୁ କେବଳ ସାମାନ୍ୟ ପ୍ରୋତ୍ସାହନ ଓ ସଂସ୍ଥାଗତ ସହାୟତା ଦେବାର ଆବଶ୍ୟକତା ରହିଛି । ପ୍ରଧାନମନ୍ତ୍ରୀ କହିଛନ୍ତି ଯେ ସରକାର ସମଗ୍ର ବ୍ୟବସ୍ଥାକୁ ନବସୃଜନ ଅନୁକୂଳ କରାଇବା ନିମନ୍ତେ କାର୍ଯ୍ୟ କରୁଛନ୍ତି । ଏହା ମାଧ୍ୟମରେ ନୂଆ ଚିନ୍ତାଧାରା ସୃଷ୍ଟି ହୋଇପାରିବ । ଚିନ୍ତାଧାରାରୁ ନବସୃଜନ ଆସିବ,ଆଉ ନବ୍ୟ ଭାରତ ନିର୍ମାଣରେ ନବସୃଜନ ସହାୟତା ମିଳିବ । ସେ କହିଛନ୍ତି ଯେ ଏହି ସଫଳତାର ପ୍ରଥମ ପ୍ରାକ୍ ସର୍ତ୍ତ ହେଉଛି ସାହାସ । ସେ ଆଇକ୍ରିଏଟ’ର ନବସୃଜନ କାର୍ଯ୍ୟରେ ନିୟୋଜିତ ସାହାସୀ ଯୁବବର୍ଗଙ୍କୁ ଅଭିନନ୍ଦନ ଜଣାଇଥିଲେ । କାଳିଦାସଙ୍କ କଥା ଉଲ୍ଲେଖ କରି ପ୍ରଧାନମନ୍ତ୍ରୀ ଲୋକାଚାର ଓ ନବସୃଜନ ମଧ୍ୟରେ ଥିବା ଦ୍ୱନ୍ଦ୍ୱ ସମ୍ପର୍କରେ ସୂଚନା ଦେଇଥିଲେ । ଦେଶ ସମ୍ମୁଖରେ ଉଭା ହେଉଥିବା ଚାଲେଞ୍ଜର ମୁକାବିଲା ପାଇଁ ନବସୃଜନ କରିବା ଓ କମ୍ ଖର୍ଚ୍ଚରେ ସାଧାରଣ ଲୋକଙ୍କ ଜୀବନରେ ସୁଧାର କରିବା ପାଇଁ ପ୍ରଯୁକ୍ତି ଉଦ୍ଭାବନ ଲାଗି ପ୍ରଧାନମନ୍ତ୍ରୀ ଭାରତର ଯୁବବର୍ଗଙ୍କୁ ଆହ୍ୱାନ କରିଥିଲେ । ପ୍ରଧାନମନ୍ତ୍ରୀ ଭାରତ ଓ ଇସ୍ରାଏଲ ମଧ୍ୟରେ ଖାଦ୍ୟ, ଜଳ, ସ୍ୱାସ୍ଥ୍ୟ ଓ ଶକ୍ତି କ୍ଷେତ୍ରରେ ନବସୃଜନ ଦିଗରେ ସହଯୋଗ ଉପରେ ଆଲୋଚନା କରିଥିଲେ । ସେ କହିଥିଲେ ଯେ ଏକବିଂଶ ଶତାବ୍ଦୀରେ ମାନବତା ଇତିହାସରେ ଉଭୟ ଦେଶ ମଧ୍ୟରେ ସହଯୋଗର ଏକ ନୂଆ ଅଧ୍ୟାୟ ଲେଖାଯିବ ।
ପୁରୁଷ 10 ମିଟର ଏୟାର ପିସ୍ତଲ ବିଭାଗରେ ସ୍ଵର୍ଣ୍ଣ ବିଜେତା ସୌରଭ ଚୌଧୁରୀଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ଇଣ୍ଡୋନେସିଆର ଜାକର୍ତ୍ତା-ପାଲେମବଙ୍ଗରେ ଚାଲିଥିବା ଅଷ୍ଟାଦଶ ଏସୀୟ କ୍ରୀଡା 2018ର ପୁରୁଷ 10 ମିଟର ଏୟାର ପିସ୍ତଲ ବିଭାଗରେ ସ୍ଵର୍ଣ୍ଣ ବିଜେତା ସୌରଭ ଚୌଧୁରୀଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଭିନନ୍ଦନ ଜଣାଇଛନ୍ତି । “16 ବର୍ଷିୟ ସୌରଭ ଚୌଧୁରୀ ଆମ ଯୁବଗୋଷ୍ଠୀଙ୍କ ପାଖରେ ରହିଥିବା ଶକ୍ତି ଓ ସାମର୍ଥ୍ୟର ପରାକାଷ୍ଠାକୁ ପ୍ରଦର୍ଶନ କରିଛନ୍ତି । ଏହି ଅସାଧାରଣ ଯୁବତାରକା ଏସିୟ କ୍ରୀଡା 2018ରେ ପୁରୁଷ 10 ମିଟର ଏୟାର ପିସ୍ତଲ ବିଭାଗରେ ଭାରତ ପାଇଁ ସ୍ଵର୍ଣ୍ଣ ଆଣିଛନ୍ତି । ତାଙ୍କୁ ଶୁଭେଚ୍ଛା!”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ମହାକାଶ ବିଜ୍ଞାନ, ପ୍ରଯୁକ୍ତି ଏବଂ ପ୍ରୟୋଗ କ୍ଷେତ୍ରରେ ସହଯୋଗ ପାଇଁ ଭାରତ ଓ ଆଲଜିରିଆ ରାଜିନାମାକୁ କେନ୍ଦ୍ର କ୍ୟାବିନେଟର ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ମହାକାଶ ବିଜ୍ଞାନ, ପ୍ରଯୁକ୍ତି ଏବଂ ପ୍ରୟୋଗ କ୍ଷେତ୍ରରେ ସହଯୋଗ ପାଇଁ ଭାରତ ଓ ଆଲଜିରିଆ ମଧ୍ୟରେ ସ୍ୱାକ୍ଷରିତ ରାଜିନାମାକୁ ମଞ୍ଜୁରି ପ୍ରଦାନ କରାଯାଇଛି । ଉଭୟ ରାଷ୍ଟ୍ର ମଧ୍ୟରେ 2018 ସେପ୍ଟେମ୍ବର 19 ତାରିଖ ଦିନ ଏଭଳି ସହଯୋଗ ରାଜିନାମା ସ୍ୱାକ୍ଷରିତ ହୋଇଥିଲା । ଉଭୟ ରାଷ୍ଟ୍ର ଗ୍ରହ ଅନୁସନ୍ଧାନ, ମହାକାଶ ଅନୁସନ୍ଧାନ, ମହାକାଶ ଯାନର ଉପଯୋଗ, ଉପଗ୍ରହ ଭିତ୍ତିକ ପରିକ୍ରମଣ, ମହାକାଶ ବିଜ୍ଞାନ, ଉପଗ୍ରହ ଯୋଗାଯୋଗ ଆଦି କ୍ଷେତ୍ରରେ ପରସ୍ପରକୁ ସହଯୋଗ କରିବେ । ଏହି ରାଜିନାମାକୁ କାର୍ଯ୍ୟକାରୀ କରିବା ସକାଶେ ଏକ ମିଳିତ କାର୍ଯ୍ୟକାରୀ ଗୋଷ୍ଠୀ ଗଠନ କରାଯିବ ଏବଂ ଏଥିରେ D ଏବଂ ଆଲଜିରିଆ ସ୍ପେସ୍ ଏଜେନ୍ସିର ସଦସ୍ୟ ରହିବେ ।